
Készült:
Csákánydoroszló Község Önkormányzata Képviselő-testületének 2025.  november 26-i nyílt üléséről.
Jelen vannak: 
Musits József polgármester, Bauer Péter alpolgármester, Bohus Zsolt képviselő, Boros-Bedőcs Rita képviselő
Távol vannak: 
Farkas Béla képviselő


Gérnyiné Bálint Ágota

Musits Dezső képviselő
Tanácskozási joggal a meghívottak közül megjelent:
dr. Stepics Anita jegyző
Pasics Renáta pénzügyi vezető

Czetinné Jelencsics Zsuzsanna pénzügyi ügyintéző

Musits József polgármester köszönti a megjelenteket, és megállapítja, hogy a Képviselő-testület határozatképes, az ülést 16 óra 30 perckor megnyitja.
Musits József polgármester elmondja, hogy a kiküldött napirendi pontok szerint szeretne haladni, a napirendi pontok elfogadását kéri, kéri, hogy szavazzanak a napirendi pontok elfogadásáról.
A Képviselő-testület az elhangzott napirendi javaslatot 4 igen szavazattal elfogadja, és a következő napirendet hagyja jóvá:
NAPIREND

1. A Bursa Hungarica felsőoktatási Ösztöndíj támogatások elbírálása.
Előterjesztő: Musits József polgármester

2. SZMSZ módosítás önkormányzati rendeletek kihirdetésének helyéről

Előterjesztő: Musits József polgármester

3. Óvoda téli leállásról határozat.
Előterjesztő: Musits József polgármester

4. 5/2011.(VII.26.) önkorm. rendelet módosítása a házasságkötés létesítésének hivatali helyiségen kívüli szabályairól.

Előterjesztő: Musits József polgármester
5. 4/2016. (V.3.) településtisztaság fenntartásáról szóló önkorm. rend. módosításáról.
Előterjesztő: Musits József polgármester

6. 10/2007. rendelet a helyi adókról megbeszélése
Előterjesztő: Musits József polgármester

7. Musits Zoltán Csákánydoroszló Körmendi út 0247/5 telek vételi ajánlat. 
Előterjesztő: Musits József polgármester

8. Lőrinci Zoltán Csákánydoroszló Doroszlói út 888. hrsz telek vételi ajánlat.
Előterjesztő: Musits József polgármester

9. Közétkeztetés szerződés meghosszabbítása.
                     Előterjesztő: Musits József polgármester 

10. Aktuális kérdések.

Előterjesztő: Musits József polgármester 

NAPIREND

1. A Bursa Hungarica felsőoktatási Ösztöndíj támogatások elbírálása.
Előterjesztő: Musits József polgármester
Musits József polgármester elmondja, hogy a szeptemberi testületi ülésen eldöntötték, hogy elfogadják a csatlakozást a Bursa Hungarica ösztöndíj pályázathoz.. Elmondja, hogy az akkori döntés szerint meghirdették a jelentkezési lehetőséget, és az „A” típusú pályázatra 9 fő jelentkezett, ami azt jelenti, hogy fejenként 5.000 Ft/hó összegű támogatásban részesülnek, amennyiben a Képviselő-testület úgy dönt, hogy megítéli nekik a támogatást.
Musits József polgármester érdeklődik, hogy van-e ezzel kapcsolatban valakinek kérdése.

Kérdés nem érkezett.

A Képviselő-testület a javaslatot 4 igen szavazattal elfogadja, és a következő határozatot hozza:  

74/2025.(XI.26.) számú határozat
Csákánydoroszló Község Önkormányzata Képviselő-testülete úgy dönt, hogy a Bursa Hungarica ösztöndíjpályázat kapcsán 9 fő „A” típusú, egységesen 5.000 – 5.000 Ft,- / hó összegű  támogatásban részesül az alábbiak szerint:

„A” típusú pályázatot nyert: Németh Dalma, Márton Gergő, Pölcz Anna, Spaits Richárd, Horváth Judit, Laposa Kata Sára, Laposa Péter János, Horváth Ádám, Szakály Hanna
Határidő: 2025. december 4. rendszerben rögzítésre

Felelős: Polgármester
2. SZMSZ módosítás önkormányzati rendeletek kihirdetésének helyéről

Előterjesztő: Musits József polgármester
Musits József polgármester elmondja, hogy a 2.napirendi pont a Csákánydoroszló Községi Önkormányzat Képviselő-testületének a Szervezeti és Működési Szabályairól szóló rendelet módosítására kapott javaslatot. A módosításra amiatt volt szükség, törvényességi felülvizsgálat során jött elő a probléma, hogy a szervezeti működési szabályzat 1. § 7-es bekezdésében hiányosan van feltüntetve a kifüggesztésének a helye, úgyhogy ez javítva, úgy kerül be az új szabályzatba, hogy az önkormányzati rendelet kihirdetésének módja, a rendelet szövege: a Körmendi Közös Önkormányzati Hivatal Csákánydoroszló Kirendeltségén 9919 Csákánydoroszló, Fő utca 39.  szám alatt található hirdetőtáblán történő kifüggesztése. Így szól a pontos szövege a rendeletnek. úgy gondolja, hogy ehhez különösebbet hozzáfűznünk nem kell. El kell fogadnia a Képviselő-testületnek, hogy bekerüljön az SzMSz-be. 

Musits József polgármester kéri, aki elfogadja az SzMSz módosítását, az szavazzon.
A Képviselő-testület a javaslatot 4 igen szavazattal elfogadja, és a következő rendeletet alkotja:
Csákánydoroszló Község Önkormányzata Képviselő-testülete 9/2025. (XI.27.) önkormányzati rendelete

a Képviselő-testület Szervezeti és Működési Szabályzatáról szóló 10/2024. (X. 7.) önkormányzati rendelet módosításáról
/ A rendelet teljes és hiteles szöveges a jegyzőkönyvhöz csatolva. /
3. Óvoda téli leállásról határozat.
Előterjesztő: Musits József polgármester
Musits József polgármester elmondja, hogy Sándor Klára megbízott óvodai főigazgató helyettes azzal a kéréssel fordult hozzá, hogy a Képviselő-testületi ülésünen az óvoda és a bölcsőde hagyományos téli leállásáról szükséges határozni. Folytatja, hogy ez pedig azt jelentené, hogy 2025. december 22-től 2026. január 4-ig, az óvoda és a bölcsőde leállna. Ez alapján az utolsó munkanapjuk december 19., az első munkanap pedig 2026. január 5. lenne. 

Musits József polgármester érdeklődik, hogy van-e kérdése valakinek az óvodai leállással kapcsolatban?

Kérdés, hozzászólás nem érkezett.

A Képviselő-testület a javaslatot 4 igen szavazattal elfogadja, és a következő határozatot hozza:  

75/2025.(XI.26.) számú határozat

Csákánydoroszló Község Önkormányzata Képviselő-testülete úgy dönt, hogy a Csákánydoroszlói Harangvirág Óvoda és Bölcsőde téli leállása 2025. december 22-től 2026. január 4-ig tart. Az utolsó munkanap 2025. december 19., az első munkanap 2026. január 5. 

4. 5/2011.(VII.26.) önkorm. rendelet módosítása a házasságkötés létesítésének hivatali helyiségen kívüli szabályairól.

Előterjesztő: Musits József polgármester
Musits József polgármester elmondja, hogy a következő napirendi pont szintén egy rendeletmódosítás.  A házasságkötés létesítésének hivatali helyiségen kívüli, valamint hivatali munkaidőn kívül történő engedélyezésének szabályairól, valamint azokért fizetendő díjak mértékéről szóló önkormányzati rendeletet módosítanák. Elmondja, hogy nagyon régen volt nem volt módosítva ez a rendelet, és ezért gondolták azt, hogy harmonizálják a körmendi önkormányzat tarifáival, mivel ugyanazok a munkatársak látják el a feladatot. Elmondja, hogy most harmonizálva lett megállapítva, itt az 1.§-ban látják, meg van jelölve külön, hogy hivatali helyiségben az anyakönyvi esemény lebonyolításának szolgáltatási díja hivatali munkaidőn túl 20.000 Forint.

Musits József polgármester elmondja, hogy korábban 10.000 Forint volt, most 20.000 Forintra változott, illetve a hivatali helyiségen kívüli, hivatali munkaidőn, munkaidőben és munkaidőn túl történő anyakönyvi esemény lebonyolításának szolgáltatási díja egységesen 15.000 Forint helyett 25.000 Forintra változott, valamint a 2.§-nál meghatározza, hogy ebből az összegből az anyakönyvi esemény lebonyolításában közreműködő anyakönyvvezetőt eseményenként bruttó 10.000 Forint díjazás illeti meg. Ennek az összege 8.000 Forint volt. Folytatja, hogy ez a módosítás 2026. január 1-től érvényes. 

Kérdés, hozzászólás nem érkezett.

Musits József polgármester szavazást kér. 

A Képviselő-testület a javaslatot 4 igen szavazattal elfogadja, és a következő rendeletet alkotja: 

Csákánydoroszló Község Önkormányzata Képviselő-testületének 10/2025. (XI. 27.) önkormányzati rendelete

a házasságkötés létesítésének hivatali helyiségen kívüli, valamint a hivatali munkaidőn kívüli történő engedélyezésének szabályairól, valamint az azokért fizetendő díjak mértékéről szóló Csákánydoroszló Község Önkormányzata Képviselő-testületének 10/2025. (XI. 27.) önkormányzati rendelete

/ A rendelet teljes és hiteles szöveges a jegyzőkönyvhöz csatolva. /

5. 4/2016. (V.3.) településtisztaság fenntartásáról szóló önkorm. rend. módosításáról.
Előterjesztő: Musits József polgármester
Musits József polgármester elmondja, hogy a települési tisztaság fenntartásáról szóló önkormányzati rendeletet szeretnék módosítani. Ebben a rendeletben van benne a közterület-használati díjaknak az összege, és az elmúlt időszakban többször felmerült, hogy ennek a mértéke hát nem megfelelő. Mindezek miatt indokolt lenne ezen rendelet kiegészítése egy olyan melléklettel, amelyben meghatározásra kerülnének a jelenleg aktuális díjmértékek. A rendeletmódosítás mellékletében a közterület-használati célt, illetve díjakat látja a Képviselő-testület, kéri, hogy vizsgálják át, és ha van kérdése, hozzászólása a napirendi ponttal kapcsolatban, kéri, hogy jelezze. Hozzáteszi, hogy Alpolgármester Úr, aki ezt a módosítást kidolgozta, hogy esetleg valamelyik díjhoz van kérdés, akkor kéri, hogy beszéljék meg. Folytatja, hogy amiért szükséges volt ezt felülvizsgálni, hogy hát voltak köztük olyan tarifák, melyek már hellyel-közzel nevetségesek voltak, ilyen pár 100 forintos területhasználati díjakat kértek el, maga a beszedésének a költsége is többe került, úgyhogy ezért gondolták, hogy ezen módosítani kell. 
Boros-Bedőcs Rita képviselő érdeklődik, hogy ez a kulturális és sportrendezvény, mit ért négyzetméterben/hó 19-es pontban? Hogy értelmezze.
Bauer Péter alpolgármester elmondja, hogy amit a falu civil szervezetei és az önkormányzat szervez. 
Boros-Bedőcs Rita képviselő érdeklődik, hogy tehát hogyha valaki kibérli mondjuk a focipályát, hogy mert szeretne valamit ott tartani? 
Bauer Péter alpolgármester válaszol, hogy így van, erre nem volt precedens, de most már nem tartalmazza, tehát nem a falu érdekében. 
Boros-Bedőcs Rita képviselő érdeklődik, hogy az építési törmelék tárolása, ez egyáltalán lehet?

Bauer Péter alpolgármester elmondja, hogy úgy, hogy a közterületen van tarolási lehetőség, megvannak a szabályai, ideiglenesen lehet tárolni.

Musits József polgármester szavazást kér
A Képviselő-testület a javaslatot 4 igen szavazattal elfogadja, és a következő rendeletet alkotja:
Csákánydoroszló Község Önkormányzata Képviselő-testületének 11/2025. (XI. 27.) önkormányzati rendelete

a településtisztaság fenntartásáról szóló 4/2016. (V. 3.) önkormányzati rendelet módosításáról

/ A rendelet teljes és hiteles szöveges a jegyzőkönyvhöz csatolva. /
6. 10/2007. rendelet a helyi adókról megbeszélése
Előterjesztő: Musits József polgármester
Musits József polgármester elmondja, hogy a múltkori testületi ülésen már szóba került ez a napirendi pont, de nem döntöttek abban, hogy a helyi kommunális adót kívánnák lakásonként 8.000 Forintról 10.000 Forintra emelni. A kereskedelmi kamarának el kell küldeni ezt a kérelmet, ő véleményezi, és miután a véleményt visszakapják, utána tudnak dönteni, határozatot hozni erre, hogy valóban módosítják a rendeletet. Folytatja, hogy igazából itt volt egy információhiány, mert eddig úgy tudták, az adóügyi ügyintéző úgy mondta, hogy ha most hozunk egy határozatot, hogy módosítjuk, akkor január 1-től már módosítani tudtuk volna, csak most a múlt héten derült ki, hogy hát ez így nem jön össze.  Folytatja, hogy ezért van a mai nap a gyűlés, hogy tudják január 1-től módosítani, de most emiatt január 1-től nem tudják módosítani, mert a határozat 30 nap múlva lehet változtatni, Igazából túlságosan nem bonyolítja meg a módosítás, mert annyival lesz bonyolultabb az adónak a kiszámítása, hogy egy hónapot a régi összeggel kell az adóbevallásnál beírni, és a 11 hónapot meg az új összeggel.
Dr. Stepics Anita jegyző elmondja, hogy évközben az adóterhet nem lehet emelni.

Musist József polgármester elmondja, hogy az adóügyi ügyintéző megkérdezte valakitől, és nincs akadálya.

Bauer Péter alpolgármester elmondja, hogy tavaly decemberben módosították, és a véleményezésen nem ment át, és február 15-tel lett módosítva.

Dr. Stepics Anita jegyző elmondja, hogy de évközben nem lehet adóterhet növelni. 

Pasics Renáta elmondja, hogy nem is lehet módosítani, meg egy hónap kell, hogy a az adóügyi ügyintéző le tudja jelenteni. 
Dr. Stepics Anita jegyző elmondja, hogy utána kell érdeklődni.

Bauer Péter alpolgármester elmondja, hogy az IPA-t úgyanígy csinálták, csak ott december 7-én módosították. Folytatja, hogy volt csúszás, meg is kérdezték, és mondták, hogy februártól lesz módosítva. 

Musits József polgármester elmondja, hogy ha lehetőség van rá, akkor ezek alapján készítsék el. Javasolja, hogy szavazzák meg most, hogy 8.000 Ft-ról 10.000 Ft-ra emelik az adót, és ha megkapják a véleményt, akkor újra felteszik szavazásra.

Boros-Bedőcs Rita képviselő érdeklődik, hogy melyik törvény tartalmazza, hogy mikor lehet bevezetni és emelni? A helyi adókról szóló, elmondja, hogy ő nem találja benne. 

Dr. Stepics Anita jegyző elmondja, hogy igen, a törvény elején van. Mivel az Aljegyző Asszony utána nézett, nem vonja kétségbe, hogy jól készítette elő a rendelet-tervezetet. 
Musits József polgármester elmondja, hogy aki egyetért az adó módosítással, azt kéri, hogy szavazzon.

A Képviselő-testület a javaslatot 4 igen szavazattal elfogadja, és a következő határozatot hozza:  

76/2025.(XI.26.) számú határozat
Csákánydoroszló Község Önkormányzat Képviselő-testülete úgy dönt, hogy a helyi kommunális adót háztartásonként 8.000 Ft-ról 2026. január 1-től 10.000 Ft-ra kívánja módosítani, és kéri ehhez a szabályozás kidolgozását. 
7. Musits Zoltán Csákánydoroszló Körmendi út 0247/5 telek vételi ajánlat. 
Előterjesztő: Musits József polgármester
Musits József polgármester elmondja, hogy a múltkori testületi ülésen már beszéltük a két teleknek az eladásáról. Folytatja, hogy mind a két telekre az értékbecslést elkészíthette. Az egyik az 0247 / 5-ös teleknek a vételi ajánlatának az értékbecslési javaslata, a Nívo Építőipari Kereskedelmi Kft-től azt hozta ki, hogy négyzetméterenként 2.957 Forint, ami 2.139 négyzetméter, az 6.325.000 Forint plusz ÁFA lenne az értéke ennek a teleknek. Folytatja, hogy ez egy eléggé korlátozott út a temető mellett, nem tudja, véleménye szerint nem fogja ezt az árat megadni érte.

Dr. Stepics Anita jegyző érdeklődik, hogy ezen a telken van a vízátemelő, ugye?

Bauer Péter alpolgármester elmondja, hogy nincs rajta szennyvízátemelő.

Bohus Zsolt képviselő elmondja, hogy egy régi tartály volt, ami be van temetve.

Musits József polgármester elmondja, hogy rá van vezetve a tulajdoni lapra a szennyvíztisztító, amiről azt minden további nélkül a földhivatal leveszi, amennyiben valamelyik hatóság, amelyik jogosult ezt kezdeményezi.   Ha más tulajdonában van, akkor a vízmű, ha az önkormányzat tulajdonában van, akkor meg az önkormányzat a jogosult, aki nyilatkozhatja, hogy nincs ilyen a telken. Folytatja, hogy a földhivataltól kapta azt az információt, hogy egy ilyen nyilatkozattal ők leveszik ezt a szennyvíztisztító jelölést. A VasiVíz Zrt. valószínűleg direktben nem fog adni ilyen nyilatkozatot, mivel a vízműnek semmi köze nem volt ehhez a létesítményhez, viszont szakmailag tud egy olyat adni, hogy itt nincs szennyvíztisztító.

Bohus Zsolt képviselő elmondja, hogy az biztos, azt ki tudják állítani.

Musits József polgármester elmondja, hogy tehát innentől kezdve meg a földhivatal már le tudja venni róla ezt, hogy szennyvíztisztító nincs ezen a telken. Folytatja, hogy most itt nem is ez a probléma, hanem az ár. 6.300.000 Ft + ÁFA, hát az eléggé húzós ár. Ugye az értékbecslő itt úgy számolt, hogy 4.000 Forint/nm2 az építési telek ára, és ugye ebből az építési telekárból levonta ő a rendezési tervmódosítás, illetve a szennyvíztisztítóval kapcsolatos költségeket, tehát így jött ki neki az ár, véleménye szerint így is irreális ár. Elmondja, hogy a kérelmezőt tájékoztatják róla, aztán majd eldönti, hogy most akkor érdekli-e továbbra is a telek, aztán meglátják a továbbiakat. Elmondja, hogy úgy véli, nem kell megszavazniuk.
Bauer Péter alpolgármester érdeklődik, hogy mennyire térhet el a Képviselő-testület az ártól?
Dr. Stepics Anita jegyző elmondja, hogy lehet másik szarértőtől árajánlatot kérni. 

Musits József polgármester felteszi a kérdést, hogy az érdeklődőnek nem kellene-e másik ajánlatot kérnie az árról?

Dr. Stepics Anita jegyző elmondja, hogy a vevő sosem kér értékbecslést. 
Musits József polgármester elmondja, hogy rendben van, de mivel kért az önkormányzat, ezért kérhetne a kérelmező is összehasonlítás miatt.
Dr. Stepics Anita jegyző elmondja, hogy ha mindenképp szeretnék eladni, akkor kell kérni még egy becslést. Folytatja, hogy még egy lehetőség van, hogy vagyonkataszter szerinti értéket néznek, az aszerinti árak nem az egekben vannak.  Folytatja, hogy azt még megpróbálhatják, igaz egy régebbi értékkel kerülne be, érdeklődik, hogy évente amortizálják?

Boros-Bedőcs Rita képviselő elmondja, hogy a telket nem lehet amortizálni. 

Pasics Renáta pénzügyi vezető elmondja, hogy váltja az értéket, de ez egy régi értékkel került be. 

Dr. Stepics Anita jegyző elmondja, hogy ha nagyon el akarják adni, akkor erre lehet támaszkodni.

Bauer Péter alpolgármester megkéri a pénzügyi vezetőt, hogy nézzen utána a kataszteri árnak.

Pasics Renáta pénzügyi vezető elmondja, hogy akkor utána néz a másik telek árának is. 

Musits József polgármester érdeklődik, hogy rákérdezzen-e a kérelmezőnál, hogy mennyi összegre gondolt a telekvásárlásnál?

Dr. Stepics Anita jegyző elmondja, hogy várják meg, mit hoz ki a vagyonkataszter, és lehet, hogy a kettő között meg tudnak alkudni, jó alkupozíció lesz. 

Boros-Bedőcs Rita képviselő érdeklődik, hogy mióta van az önkormányzat tulajdonában?

Musits József polgármester elmondja, hogy mindig is az önkormányzat tulajdonában volt.
Boros-Bedőcs Rita képviselő elmondja, hogy el tudja képzelni, milyen ára van, 50.000 FT?

Dr. Stepics Anita jegyző elmondja, hogy meglepődött a múltkor, egy másik telekkel kapcsolatban, ott óriási érték volt 

Musits József polgármester elmondja, hogy ez egy jó helyen van, közművesített hely. Előtte van a víz, villany, minden. Értékes a telek. Igaz, árvizes területen van, vagyis úgy van feltűntetve, igaz, nem megy fel oda a víz.

Bohus Zsolt képviselő elmondja, hogy a nagyvízi medret is leveszik a telekről.

Musits József polgármester elmondja, hogy mellesleg még külterület, 0-s. Kivett szennyvíztisztító, így van a művelési ágban. 

Bauer Péter alpolgármester elmondja, hogy anno a településtervező hozzá vette a temetőt. 
Bohus Zsolt képviselő elmondja, hogy azért sem lehetett belterület a temető közelsége miatt, meg azért sem lehetett belterület, meg építési teleknek alakítva.

Musits József polgármester elmondja, hogy beszélt a főépítésszel, és úgy tudja módosítani, hogy átcsatolja a gazdasági területhez. Folytatja, hogy egy rendezési tervmódosítással meg tudja csinálni. 

Musits József polgármester szavazást kér.

A Képviselő-testület a javaslatot 4 igen szavazattal elfogadja, és a következő határozatot hozza:  

77/2025.(XI.26.) számú határozat

Csákánydoroszló Község Önkormányzatának Képviselő-testülete úgy dönt, hogy értékesíteni kívánja a Csákánydoroszló, Körmendi út 0247/5 hrsz-ú 2.139 nm-es telket, melyet a Nívo Építőipari Kereskedelmi Kft, hogy 2.957 Ft + ÁFA értékben állapított meg M.Z. kérelmező részére, az értékbecslés szerinti áron. 
8. Lőrinci Zoltán Csákánydoroszló, Doroszlói út 888. hrsz telek vételi ajánlat.
Előterjesztő: Musits József polgármester
Musits József polgármester elmondja, hogy a következő napirendi pontnál a telekvásárló L.Z. lenne.  Doroszlóban azt az elhagyatott területet szeretné megvenni az önkormányzattól. Folytatja, hogy ezt a területet úgy értékelte fel a Nívo Építőipari Kereskedelmi Kft, hogy 2.365 Forint négyzetméterár plusz ÁFA. Folytatja, hogy ez 300 nm terület körülbelül, 700.000 Forint körüli összeget állapított meg. Elmondja, hogy elképzelhető, hogy ezt az árat meg fogja érte adni az érdeklődő. Folytatja, hogy sok mindenre nem tudja használni, talán szántónak. Na most a szántónak az ára az 200 forint, nem 2000, tehát a négyzetméter ára, de hát ugye ez nem szántó, kivett, beépítetlen művelési ágban van, tehát tulajdonképpen lehet építkezni rá, tehát építési engedélyt lehetne kapni rá, de hát mondjuk kicsi a terület. Víz, villany ott van előtte.
Musits József polgármester szavazást kér.

A Képviselő-testület a javaslatot 4 igen szavazattal elfogadja, és a következő határozatot hozza:  

78/2025.(XI.26.) számú határozat
Csákánydoroszló Község Önkormányzatának Képviselő-testülete úgy dönt, hogy értékesíteni kívánja a Csákánydoroszló, Doroszlói út 888. hrsz-ú 300 nm-es telket, melyet a Nívo Építőipari Kereskedelmi Kft, hogy 2.365 Ft + ÁFA értékben állapított meg L.Z. részére az értékbecslés szerinti áron. 
9. Közétkeztetés szerződés meghosszabbítása.
                     Előterjesztő: Musits József polgármester 
Musits József polgármester elmondja, hogy a 9. napirendi pontként vette fel a közétkeztetési szerződés meghosszabbításának a megbeszélését. Elmondja, hogy milyen információi vannak a közétkeztetéssel kapcsolatban. Az adóügyi ügyintéző tájékoztatta, amit a pénzügyi ügyintézővel kiszámoltak, és a számítások alapján a szabadszedéses és a mostani étkeztetési módszer közti különbség az lenne, hogy amennyiben úgy döntenének, hogy áttérnek a szabadszedéses módszerre, akkor a ráfordított költség, amibe kerülne az önkormányzatnak, az durván számolva 6.000.000 Forinttal több, mint amennyi normatívát kapnak rá. Ha maradnak a mostani módszernél, akkor a normatív költségbe belefér a felmerülő költség úgy, hogy a JustFood számlák, mint az egyéb költségek, az talán beleférne abba a költségbe.
Boros-Bedőcs Rita képviselő érdeklődik, hogy nem úgy van, hogy mindig vissza kell fizetnie az önkormányzatnak az étkezés miatt?
Musits József polgármester válaszol, hogy úgy mondta, hogy belefér, úgy mondta, hogy kevesebb, mint amennyi normatívát kapnak. 

Boros-Bedőcs Rita képviselő érdeklődik, hogy nem úgy volt, hogy a beruházást a JustFood állja?

Musits József polgármester elmondja, hogy úgy számoltak, hogy ebben nincs benne a beruházás. A beruházási költséget kivették belőle.

Boros-Bedőcs Rita képviselő érdeklődik, hogy annyival több lenne a JustFood számlája a szabadszedés miatt? A 6 millió az éves szint?

Musits József polgármester helyesel. 

Bohus Zsolt képviselő elmondja, hogy legalább tudják, hogy miért van mínuszban.

Boros-Bedőcs Rita képviselő érdeklődik, hogy annyival több ételt hoznak le? Valamint a térítési díj is több lesz? Folytatja, hogy neki még mindig nem világos, hogy most is fizetnek a szülők, kifizeti az önkormányzat a JustFood számlát, és vissza kell fizetni az étkezési normatívát, elmondja, hogy lesz egy másik, akkor meg mégis túl csúszik a normatíván. Elmondja, hogy neki nem áll ez így össze. 

Pasics Renáta pénzügyi vezető elmondja, hogy nem feltétlenül fizetnek többet a szülők, a nyersanyagot kell kiszámlázni a szülőknek. az, hogy a JustFood a nyersanyag és a rezsi között hogyan osztja meg az árrést, azt nem tudni. Elmondja, hogy eddig 50-50 % volt a nyersanyag és a rezsi összege. Most viszont ebben a ajánlatban nem 50-50 van. A rezsi a több véleménye szerint. 
Musits József polgármester elmondja, hogy a részleteket nem tudja, a végeredményt mondták csak neki. Folytatja, hogy ami nem teljesen tiszta, hogy 22 millió Forint támogatást kapnak a konyhai dolgozókra. 
Boros-Bedőcs Rita képviselő érdeklődik, hogy nem úgy volt, hogy átveszik őket?

Musits József polgármester elmondja, hogy ha átveszik őket, akkor nem kapják meg a 22 millió Forintot. 

Bohus Zsolt képviselő elmondja, hogy 53 millió a bevétel a normatívából, ebből 22 millió a bér. Plusz költség a berendezés 6 millió Forint, és a konyhai dolgozók bére 15 millió Forint. Várható bevétel 15 millió Forint a térítési díjból. Összesen 58 millió Forint.
Bauer Péter alpolgármester elmondja, hogy igen, de az a 6 milliós eszközbeszerzés, az önkormányzatnak csak a csatlakozást kell kiépíteni. 
Bohus Zsolt képviselő elmondja, hogy azt is az önkormányzattal fizetteti meg.

Bauer Péter alpolgármester elmondja, hogy ott voltak megnézni, és nem ezt mondták. 

Dr. Stepics Anita jegyző elmondja, hogy beépítik az árba. Olyan nincs, hogy nem építi be az étkezésbe. Véleménye szerint meg kell kérdezi. 

Boros-Bedőcs Rita képviselő elmondja, hogy a nyáron volt egy olyan ajánlat, hogy akkor 5 éves szerződést akar. A JustFood kifizeti a beruházást,  amennyi idő alatt megtérül, így nem 1 éves, hanem 5 éves szerződést kér.

Musits József polgármester elmondja, hogy 5 évre nem emlékszik, de most is több évre van megkötve a szerződés. Ha minőségileg jó szolgáltatást ad, akkor rendben van. Folytatja, hogy az zavarja, hogy sokan visszaléptek az étkezéstől, és többen jelezték, ha átállnak arra, akkor visszajönnek.
Pasics Renáta pénzügyi vezető elmondja, hogy Körmenden is jöttek vissza.

Boros-Bedőcs Rita képviselő érdeklődik, hogy azt mondták, hogy sokan fizetnek, ezért fizet vissza az önkormányzat. A költség a JustFood számlája, a dolgozók bére. Erre jön egy normatíva, ennek kellene ezt fedezni. Folytatja, hogy jelenleg úgy állnak, hogy normatíva több, mint a költség.
Pasics Renáta pénzügyi vezető elmondja, hogy jön a normatíva, plusz a bevétel oldalra jön, amit befizetnek a szülők, meg az ÁFA, ami visszajön. Folytatja, hogy ha ez így több, mint a kiadás, akkor a normatívából vissza kell fizetni. 
Boros-Bedőcs Rita képviselő elmondja, hogy erre mondták azt, hogy túl sokan fizetnek. 
Pasics Renáta pénzügyi vezető elmondja, hogy kevés az óvodás, bevételoldalról nézve. 
Bauer Péter alpolgármester érdeklődik, hogy a dolgozókra 22 millió Forint van, és 15 milliót költenek el. Eleve már itt marad 7 millió Forint.

Pasics Renáta pénzügyi vezető elmondja, hogy azt át lehet vinni a másik sorára, van a bér jellegű és az egyéb költségekre. 
Boros-Bedőcs Rita képviselő érdeklődik, hogy a JustFood számla fix, ugye?

Pasics Renáta pénzügyi vezető elmondja, hogy viszonylag igen, attól függ, hogy mennyi gyerek van. 

Musits József polgármester érdeklődik, hogy ha átveszi a JustFood a dolgozókat, akkor ez a 22 milliós Forint költség van kalkulálva, az teljesen kiesik, vagy van annak egy bizonyos része, ami nem csak bér, lehet másra is költeni.
Pasics Renáta pénzügyi vezető elmondja, hogy a rendszer számolja.

Musits József polgármester érdeklődik, hogy abban az esetben is kapnak támogatást, ha a dolgozókat átveszik. Elmondja, hogy ezzel az összeggel nem kalkuláltak, és lehet, hogy pár millió Forint.

Pasics Renáta pénzügyi vezető elmondja, hogy egybe nézték, 50 millió Forintot néztek. 22 plusz 32 millió Forint.

Musits József polgármester elmondja, hogy úgy kalkuláltak, hogy ha átadják az embereket, akkor 22 millió Forint nincsen. 
Bauer Péter alpolgármester érdeklődik, hogy a dolgozók bére feletti összeg megmaradna?

Pasics Renáta pénzügyi vezető elmondja, hogy az az összeg átmegy az üzemeltetése sorra. 
Musits József polgármester érdeklődik, hogy amiből fizetik a számlát a JustFoodnak?

Pasics Renáta pénzügyi vezető elmondja, hogy a három dolgozó bérét belekalkulálta az ajánlatba?
Musits József polgármester elmondja, hogy igen, a kiépítés is bele van kalkulálva.

Boros-Bedőcs Rita képviselő elmondja, hogy ebben csak akkor tudnak dönteni, ha tisztán látják a számokat. Érdeklődik, hogy most mennyit kell visszafizetni?

Pasics Renáta pénzügyi vezető elmondja, hogy úgy tudja, hogy jelen pillanatban nem kell még. 
Czetinné Jelencsics Zsuzsanna pénzügyi ügyintéző elmondja, hogy elfogy, jelen pillanatban csak a bevételeket nem tudják megnézni. Folytatja, hogy per pillanat csak 2.768.000 Ft-ot kell elkölteni október 31-ig.
Boros-Bedőcs Rita képviselő érdeklődik, hogy rendben van, de hogy érti, hogy a bevételeket nem látja? Folytatja, hogy amíg eddig befizettek térítési díjakat, az látják nem?

Czetinné Jelencsics Zsuzsanna pénzügyi ügyintéző elmondja, hogy igen, azt látják. A decemberi befizetést átviszik januárra. Számítások szerint 2.768.000 Ft maradt, amit el kell költeni. 
Boros-Bedőcs Rita képviselő érdeklődik, hogy a JustFood mikor számlázza le a hónapot, januárban, utólag számláz? Itt pénzforgalmi szemléletben vannak? Nem határolgatnak? Nem ott mutatják ki, ahova való? A novemberi térítési díjakat meg tudják december 10-én. Tovább érdeklődik, hogy ott is csak azt könyvelik le, ami ténylegesen be is folyik? Amit kiállított és nem, az ott marad követelésben? Érdeklődik, hogy az hol mutatják ki?
Czetinné Jelencsics Zsuzsanna pénzügyi ügyintéző elmondja, hogy az adóügyi ügyintéző készíti el, de a be nem fizetett tételek között van. 

Dr. Stepics Anita jegyző érdeklődik, hogy miért beszélnek erről?

Boros-Bedőcs Rita képviselő elmondja, hogy azért beszélnek róla, mert úgy nem lehet döntést hozni, hogy ilyen számokat kapnak, személy szerint ő nem tudja eldönteni.

Dr. Stepics Anita jegyző elmondja, hogy úgy gondolja, hogy afelé mennek, hogy van-e rá pénzük, mert ő is arra vár hetek óra, hogy Csákánydoroszlói önkormányzat meg tudja ez-e finanszírozni, vagy nincs rá fedezet. Folytatja, hogy szerinte ez nem visz előre, hogy neki most úgy jön le, hogy nem nincs pénzük. Folytatja, hogyha ezt a 6 millió Forintot nem kéri el a JustFood, akkor beleférhet az új rendszerre való áttérés.
Pasics Renáta pénzügyi vezető elmondja, hogy ma írt a JustFoodnak, hogy a 6 millió Forinttal kalkuláljon. 

Dr. Stepics Anita jegyző elmondja, hogy ha 5 évre akarja a szerződést, akkor pályáztatni kell. Akkor ki lehet írni egy olyan pályázatot, hogy azzal a feltétellel, hogy 5 évig szerződik az önkormányzat, és senki nem számolhatja el a költségeket, akkor így csak az árat versenyeztetni. 

Pasics Renáta pénzügyi vezető elmondja, hogy ha azt írja a JustFood, hogy a kiépítést nem az önkormányzatnak kell fedeznie, akkor belefér a normatívába. 

Dr. Stepics Anita jegyző elmondja, hogy beleírja azt is, hogy az embereket át kell vennie kötelezően. Folytatja, hogy ez január 1-től nem fog még működni. 
Bauer Péter alpolgármester érdeklődik, hogy mikortól indulhatna?
Dr. Stepics Anita jegyző elmondja, hogy időigényes, míg kiépíti a szabadszedést. 

Bauer Péter alpolgármester elmondja, hogy Szentgotthárdon úgy mondták, hogy 1,5 hónapra van szükségük. 

Pasics Renáta pénzügyi vezető elmondja, hogy ezt a számot egy tavalyi egészéves adagszámra számolták ki, tehát vettek egy adagszámot, a 2024-es év teljes adagszáma, konkrét adagszámot most nem fog tudni mondani. Ha kevesebb lesz a gyerek, akkor nyilván kevesebb lesz az adagszám. 

Boros-Bedőcs Rita képviselő érdeklődik, hogy a normatívát mi alapján kapják? 

Pasics Renáta pénzügyi vezető válaszol, hogy adagszám alapján
Boros-Bedőcs Rita képviselő érdeklődik, hogy azt előre le kell jelenteni? Hányszor lehet módosítani rajta?

Czetinné Jelencsics Zsuzsanna pénzügyi ügyintéző elmondja, hogy 4 alkalommal van felmérve, van az eredeti, a májusi, az októberi és a végén az elszámolás.

Bauer Péter alpolgármester kéri a pénzügyi vezetőt, ha ezzel a jelenlegi adagszámmal számolnak, nem lesz óvodai dolgozójuk, és megkötik a szerződést 5 évre, akkor, hogy jönnek ki a számok?
Pasics Renáta pénzügyi vezető válaszol, hogy nem lesz bér, ha csak a JustFoodnak lesz költség oldalon számlája, folytatja, hogy a normatíva be fog jönni egy olyan adagszámra, amit le jelentenek központilag, az ebben az évben jött 53 millió Forint. Elmondja, hogy ők azzal az összeggel számoltak. Ehhez jön még bevétel oldalon, amit a szülők befizetnek, és ÁFA bevétel. Ezeknek kell fedezni ezt a költséget, ha ez fedezi, akkor rendben van, ha nem fedezi, akkor az önkormányzatnak a zsebébe kell nyúlnia.

Dr. Stepics Anita jegyző érdeklődik, hogy most úgy látja, hogy ha a 6 millió Forint nem tevődik rá, akkor elég lesz. 
Pasics Renáta pénzügyi vezető válaszol, hogy ezzel az adagszámmal, ilyen normatívával igen.

Bauer Péter alpolgármester érdeklődik, hogy a dolgozókra szánt normatívából, ami megmarad, azt ugyanúgy megkapják?
Pasics Renáta pénzügyi vezető válaszol, hogy hogy igen, azt beleszámolta. 

Boros-Bedőcs Rita képviselő érdeklődik, hogy az 53 millióban benne van a 22 millió?

Bauer Péter alpolgármester érdeklődik, hogy a jövő évben azt a 13 milliót nem kapják meg.
Pasics Renáta pénzügyi vezető válaszol, hogy lejelentenek egy adagszámot, és ahhoz a központ számol egy főt, tálalás és stb., azzal számolja ki, hogy a bérre mennyit ad, úgymond erre. Az 53 millióból 3 főt támogat, és azoknak a bérköltsége ennyi. 
Bauer Péter alpolgármester érdeklődik, hogy akkor elvileg rendben lesz, ha az a 6 millió kiépítés nem az önkormányzatot terheli.

Dr. Stepics Anita jegyző érdeklődik, hogy az a 3 fő tudja, hogy mi lesz vele?

Bauer Péter alpolgármester elmondja, hogy nincs róla döntés egyelőre. 

Dr. Stepics Anita jegyző elmondja, hogy ha ezt így írják ki, akkor megvan döntés. 

Bauer Péter alpolgármester elmondja, hogy nem tudja elmondani.
Dr. Stepics Anita jegyző elmondja, hogy ha nem fogadják el a munkát, annak lesz költsége, a végkielégítés. Kéri, hogy figyeljenek rá, mert úgy gondolja, hogy közalkalmazottak. 

Czetinné Jelencsics Zsuzsanna pénzügyi ügyintéző elmondja, hogy szerinte már nem közalkalmazottak. 

Dr. Stepics Anita jegyző elmondja, hogy ha határozatlan szerződésük van, akkor még nagyobb a gond.

Bauer Péter alpolgármester elmondja, hogy a JustFood azt ígérte, hogy itt maradhatnak.

Dr. Stepics Anita jegyző elmondja, hogy akkor kiírja ezt a pályázatot és a mostanit meg meghosszabbítják. Közös akarattal megszűntetik, ha előbb elkészül. 
Musits József polgármester szavazást kér.
A Képviselő-testület a javaslatot 4 igen szavazattal elfogadja, és a következő határozatot hozza:  
                                    79/2025.(XI.26.) számú határozat
Csákánydoroszló Község Önkormányzata Képviselő-testülete úgy dönt, hogy felkéri a Polgármestert, hogy a Just Food Kft-vel hosszabbítsa meg a meglévő szerződést, illetve a szabadszedéses étkeztetésre való átállásra a Képviselő-testület tagjai részére megküldött pályázati felhívás alapján a pályázatot írja ki, és azt küldje ki az alábbi ajánlattevőknek: 

· Just Food Kft. 9970 Szentgotthárd, Füzesi út 7. 
· Hungast Vital Kft. 1119 Budapest, Fehérvári út 85.
· Altroplusz Kft. 9800 Vasvár, József Attila utca 23-25.
10. Aktuális kérdések.

Előterjesztő: Musits József polgármester 

Musits József polgármester elmondja, hogy a napirendi pontokon végig értek. Érdeklődik, hogy az év vége közeledtével van-e olyan dolog, amit meg kellene még beszélniük.
Pasics Renáta pénzügyi vezető elmondja, hogy az év végi hajrával kapcsolatban majd a pénzügyi ügyintézőnek kell figyelnie az elszámolásokat, valamint a REKI majd az utolsó héten fog kijönni. 

Boros-Bedőcs Rita képviselő érdeklődik, hogy most mi a helyzet az óvodával, hogy most több pedagógiai asszisztens van. 

Pasics Renáta pénzügyi vezető elmondja, hogy lesz visszafizetés.

Boros-Bedőcs Rita képviselő elmondja, hogy akkor ezt miért nem tudták?

Pasics Renáta pénzügyi vezető elmondja, hogy márciusban jegyzőkönyvbe mondta, hogy 3 csoportonként van 1 fő ped.asszisztens.

Boros-Bedőcs Rita képviselő elmondja, az a ped.asszisztens nem 2025 óta van, hanem 2023 óta.

Bauer Péter alpolgármester érdeklődik, hogy miért nem tesznek rá javaslatot, hogy működési költségükből foglalkoztatják, jövőre ugyanilyen hiány keletkezik. 

Pasics Renáta pénzügyi vezető elmondja, hogy jövőre lesz gond, mert ugye most kevesebb volt az óvónő. Az egy plusz ped.asszisztenre átengedi az óvónői bérből, ha van maradvány. 
Bauer Péter alpolgármester érdeklődik, hogy jövőre ez megszűnik?

Pasics Renáta pénzügyi vezető elmondja, hogy mivel feltöltötték a helyeket. 7 óvónő van, egy elment szülni, de még fél évig fizetik a bérét. Egy ped.asszisztenst finanszírozni fognak. 

Musits József polgármester érdeklődik, hogy akkor miért volt a visszafizetés? 

Pasics Renáta pénzügyi vezető elmondja, hogy mert nem volt annyi óvónő tavaly.
Boros-Bedőcs Rita képviselő elmondja, hogy de akkor is volt két ped.asszisztens.

Pasics Renáta pénzügyi vezető elmondja, hogy egy ped.assszisztens keres bruttó 450.000 Ft-ot. 

Bauer Péter alpolgármester elmondja, hogy az 6.000.000 Ft.

Dr. Stepics Anita jegyző elmondja, hogy jövőre kevesebbet fognak visszafizetni, mert több óvónő van, több normatívát tudnak elkölteni, valamint a ped.asszisztenst is engedik.
Pasics Renáta pénzügyi vezető elmondja, hogy most vették fel a plusz óvónőt, valamennyivel kevesebb lesz. Folytatja, hogy erre az évre nézve; most vették fel őket október 1-től, abba a három hónapban megvannak az óvónők. 

Musits József polgármester elmondja, hogy nem érti, hogy miért utólag reklamálnak, hogy nem kellett volna felvenni. 

Pasics Renáta pénzügyi vezető elmondja, hogy ő írt az óvodavezetőnek, hogy ezt hogyan gondolta. Folytatja, hogy ő elmegy szülésire, akkor úgyis csak hatan lesznek, és abban az egy csoportban meg a ped.asszisztens lesz. Azt a választ kapta, hogy nem akarja elküldeni merthogy tanul,, és belőle óvónő lesz.
Dr. Stepics Anita jegyző érdeklődik, hogy de miért probléma.
Pasics Renáta pénzügyi vezető elmondja, hogy mert kettő ped.asszisztens van. 

Pasics Renáta pénzügyi vezető elmondja, hogy akit el akarnak küldeni, ő most végez az iskolával, és utána óvónőként lehetne alkalmazni. Úgy gondolja, ha most elküldik, akkor nem fog majd visszajönni. 

Bauer Péter alpolgármester elmondja, hogy az óvónőhelyek meg megvannak. 

Boros-Bedőcs Rita képviselő elmondja, hogy egyik határozott idejű, míg a ped.asszisztens nem végez, van nyugdíjas is.

Pasics Renáta pénzügyi vezető elmondja, hogy nehezteli, hogy az óvónők már régen dolgoztak, amikor elé kerültek a kinevezések, nem értette, már egy hónapja dolgoztak. 

Musits József polgármester elmondja, hogy ő nem látta.

Boros-Bedőcs Rita képviselő elmondja, hogy amikor az óvodavezető bejelentette, hogy terhes, májusban, akkor a jegyző asszony mondta, hogy hirdessenek állást. Meg is történt. Folytatja, hogy tavaly márciusban azért volt a probléma, hogy 7 óvónő helyett 5 van, csak ezért voltak a nagy visszafizetések, a normatíva miatt. Folytatja, hogy addig amit az óvodára kaptak, bérekre, normatívára, ha nem volt annyi óvónő, át lehetett sorolni a dajkákra, ped asszisztensekre stb. Viszont 2024. január 1-től ez nem így van, majd októberben nem kaptak erről tájékoztatást. Elmondja, hogy ők abban a hitben voltak, hogy vagy óvónő kell vagy minden évben 30 milliókat görgetnek maguk előtt, mert ezen nem lehet módosítani. 2023-óta már dolgozott, akkor sem lehetett volna két asszisztens, és akkor is az önkormányzat fizette? Érdeklődik, akkor ez most hogy van?
Pasics Renáta pénzügyi vezető elmondja, hogy nem tudja mi volt 2023-ben, ez az új rendszer ez tavalytól engedi. 
Dr. Stepics Anita jegyző elmondja, hogy az óvoda vezetője ragaszkodik hozzá, hogy legyen ped.asszisztens.

Boros-Bedőcs Rita képviselő érdeklődik, hogy nem érti, hogy ez miért nincs átbeszélve?

Bauer Péter alpolgármester érdeklődik, hogy a ped.asszisztens neki pluszban van, annak a bérét engedi finanszírozni a rendszer az óvoda pedagógus bérére? Ez 101 %?

Pasics Renáta pénzügyi vezető elmondja, hogy igen, egyet engedélyez. De így is lesz visszafizetés. 

Bauer Péter alpolgármester érdeklődik, hogy mennyi a tervezett visszafizetés?
Czetinné Jelencsics Zsuzsanna pénzügyi ügyintéző elmondja, hogy vonjunk le a 10-ből 6-ot, szóval 10 millió. 
Dr. Stepics Anita jegyző érdeklődik, hogy idén kifizetik-e, amit részletekben kértek?
Czetinné Jelencsics Zsuzsanna pénzügyi ügyintéző elmondja, hogy már kifizették. 

Dr. Stepics Anita jegyző elmondja, hogy még mindig 10 millió, mikor fog ez csökkenni? Folytatja, hogy ez stabilan elő fog állni, mivel stabilan beállt a létszám. Van 7 óvónő, meg két ped.asszisztens.. Elküldenek egy ped.asszisztenst, vagy az egyik átmegy óvónőnek, elküldenek egy óvónőt is. Folytatja, hogy magyarul be tudnak állni stabilan, 7 óvónővel, ami mindig probléma volt, és akkor is évente 10 millió visszafizetés lesz.

Pasics Renáta pénzügyi vezető elmondja, hogy nem, ez csak az idénre vonatkozik, mert 5-en voltak. 

Dr. Stepics Anita jegyző érdeklődik, hogy akkor ez az idei évre vonatkozik? Akkor ez csökkenni fog.
Pasics Renáta pénzügyi vezető helyesel.  5-en voltak.
Bauer Péter alpolgármester elmondja, hogy nem öten voltak, egy ped.asszisztenst az óvónő helyén elszámoltak, ami létszám feletti. 

Pasics Renáta pénzügyi vezető elmondja, hogy nem úgy számolta, hogy 7,1-ből 4 fő volt csak. 

Boros-Bedőcs Rita képviselő elmondja, hogy 1 fővel voltak többen. Régen is kellett visszafizetni.

Czetinné Jelencsics Zsuzsanna pénzügyi ügyintéző elmondja, hogy régen nem tették kötötté, másra is lehetetett a finanszírozást felhasználni. Rezsit és beruházást is ki lehetett fizetni belőle. 

Bauer Péter alpolgármester elmondja, hogy működtek 9 hónapig 5 óvoda pedagógussal, minden csoportban meghatározott dajkával, normatív ellátással működő ped.asszisztenssel. Öttel működtek és 2,1 volt a hiány. Folytatja, hogy az előbb, mikor feltette a kérdést, hogy 100 %-e, hogy a pluszban lévő ped.asszisztens bérét, a pedagógusok béréből tudjuk-e finanszírozni. Elmondja, hogy akkor nem 2,1, hanem 1,1 hiány van. 
Pasics Renáta pénzügyi vezető elmondja, hogy ne hasonlítsa össze az óvónői bérrel, sokkal kevesebbet keresnek.

Bauer Péter alpolgármester elmondja, hogy az ő bérével csökken a visszafizetendő összeg. 

Boros-Bedőcs Rita képviselő elmondja, hogy 2024-ben úgy volt a felállás, hogy 5 óvónő, 3 dajka, 2 ped.asszisztens. 2024-re vissza kellett fizetni 30 millió Forintot. 26 millió, plusz a bűntetőkamat. Folytatja, hogy 2023-ban az volt a jó, hogy át lehetett csoportosítani a pénzeket, de akkor is volt visszafizetni való?

Dr. Stepics Anita jegyző elmondja, hogy egy ped.asszisztenssel akkor több van. 
Pasics Renáta pénzügyi vezető elmondja, hogy de nem akarja az óvoda vezetője felmenteni, mert végez az iskolával.
Dr. Stepics Anita jegyző elmondja, hogy az meg egy racionális érv, ha itt tudná tartani. 

Boros-Bedőcs Rita képviselő elmondja, hogy akkor nem kellett volna felvenni plusz óvónőt. 
Pasics Renáta pénzügyi vezető érdeklődik, hogy a Sándor Klára vezető bent van a csoportban?
Boros-Bedőcs Rita képviselő elmondja, hogy igen, de nem muszáj neki bent lennie.

Pasics Renáta pénzügyi vezető helyesel. Elmondja, hogy ő úgy tudja, hogy megvan határozva, hogy egy vezetőnek mennyit kell bent lennie, heti 20 órát egy csoportban.

Boros-Bedőcs Rita képviselő érdeklődik, hogy arra külön van vezetői normatíva?

Pasics Renáta pénzügyi vezető elmondja, hogy nincs. Folytatja, hogy akkor is elő van írva, hogy egy vezető nem tölthet 40 órát csoportban.
Boros-Bedőcs Rita képviselő elmondja, hogy a csoportok úgy vannak, hogy vezető óvónő, óvónő, dajka és ped.asszisztens. A középső csoportban van két óvónő és dajka, és a hátsó csoportban van két óvónő, egy dajka, egy ped.asszisztens. Elmondja, hogy most már sokan vannak.  

Dr. Stepics Anita jegyző elmondja, hogy így vannak meg, hogy 7 óvónő, 2 ped.asszisztens és 2 dajka. Mikor végez?

Többen mondták, hogy júniusban.

Bauer Péter alpolgármester elmondja, hogy mentsék fel előbb a határozatlan idejű szerződésest.

Pasics Renáta pénzügyi vezető elmondja, hogy ha az óvoda vezetője januárban szül, akkor fél év múlva elmegy GYED-re. A CSED-et az önkormányzat fizeti. 

Dr. Stepics Anita jegyző is elmondja, hogy a CSED-et a munkáltató fizeti.

Boros-Bedőcs Rita képviselő elmondja, hogy ő úgy tudja, hogy a munkáltató fizeti, de az OEP finanszírozza. Folytatja, hogy az óvodavezető körültekintően járhatott volna el az óvónők felvételénél, ha tudja, hogy ilyen rossz a a helyzet, és ennyit vissza kell fizetni. Annak már régen a tudatában kellett volna lenni, hogy a két ped.asszisztens nincs finanszírozva, csak egy a normatívával.

Bauer Péter alpolgármester elmondja, hogy kellene pénzügyi segítség, hogy melyik a jobb felállás, mert így a pénzzel játszanak. 

Dr. Stepics Anita jegyző kéri, hogy a pénzügyi munkatársak számolják ki, hogy hogyan járnak jobban, ha ped.asszisztenst vagy óvónőt mentenek fel. Folytatja, hogy nyilván az lenne a jobb, ha a ped.asszisztenst mentenének fel, mert kevesebb normatívát kell visszafizetni. 
Pasics Renáta pénzügyi vezető elmondja, hogy akkor jönnek ki jól, ha óvónővel töltik fel. 
Dr. Stepics Anita jegyző elmondja, hogy határozott időre vették fel őket, és nem lehet felmondani a határozott idő előtt. Azt a ped.asszisztenst fel lehet menteni, aki nem jár iskolába. 
Bauer Péter alpolgármester elmondja, hogy akkor nem lesz ped.asszisztens. 

Dr. Stepics Anita jegyző elmondja, hogy nem is kell.

Boros-Bedőcs Rita érdeklődik, hogy hogy is van törvény szerint? 80 gyerekre kell 3 csoport, 7 óvónő, 3 dajka.
Dr. Stepics Anita jegyző elmondja, hogy az egyik ped.asszisztens elvégzi, majd óvónő lesz, meg lesz a 7 óvónő, valamint a csoportokban még vannak a dajkák, ped.asszisztens meg nem kell. Folytatja, hogy most kellene felmenteni azt a ped.asszisztenst aki nem végzi az óvodapedagógus képzést. Most nincs rá szükség.

Bauer Péter alpolgármester elmondja, hogy 30 éve ott van.

Musits József polgármester elmondja, hogy az előbb említették, hogy egy ped.asszisztens kell. 

Pasics Renáta pénzügyi vezető elmondja, hogy egy ped.asszisztenst finanszíroznak. Az, hogy kell vagy nem kell, az intézményvezető dönti el. 
Dr. Stepics Anita jegyző elmondja, hogy ha megvan a 7 óvónő, amennyit a törvény előír, akkor miért kell ped.asszisztens? Akár kettő, akár egy, Körmenden sincsen ped.asszisztens, ha megvan a dajka és az óvónő létszám. 
Boros-Bedőcs Rita képviselő elmondja, hogy most felvettek 2 óvónőt, és most úgy van hét óvónő, hogy a vezető is bent van. Érdeklődik, hogy a pénzügye kolléganők meg tudják kérdezni, hogy a CSED GYED kifizetés, hogy van?
Dr. Stepics Anita jegyző érdeklődik, hogy a normatíva akkor is átjön, ha valaki táppénzen van?

Pasics Renáta pénzügyi vezető elmondja, hogy a gyerekeknek megállapított óvónőlétszám után jön.

Dr. Stepics Anita jegyző elmondja, hogy ped.asszisztenst bármikor fel lehet menteni, de óvónőt nem érdeke az önkormányzatnak elküldeni. Ha nem akarják elküldeni, akkor maradjanak emberségesek, de az az ára, hogy ki kell fizetni a 15 milliót.

Musits József polgármester elmondja, hogy azért kellett ez a létszám, mert nem volt óvónő. 

Pasics Renáta pénzügyi vezető elmondja, hogy arra is fel kell készülni, hogy a nyugdíjas óvónő is felállhat. 
Boros-Bedőcs Rita képviselő elmondja, hogy úgy tudja, hogy szeptembertől 62 gyerek lesz. 26 nagycsoportos óvodás van. 
Musits József polgármester érdeklődik, hogy melyik településeket vették figyelembe?
Czetinné Jelencsics Zsuzsanna pénzügyi ügyintéző elmondja, hogy mindet. Statisztikába 62 fő van betervezve. 

Dr. Stepics Anita jegyző érdeklődik, hogy 62 főre hány óvónőt finanszíroz a rendszer?

Czetinné Jelencsics Zsuzsanna pénzügyi ügyintéző elmondja, hogy azt meg kell néznie.
Boros-Bedőcs Rita képviselő elmondja, hogy úgy tudnak jól dönteni, ha a mögöttes adatokat tudják. 
Bauer Péter alpolgármester elmondja, ha ennyire lecsökken a létszám, akkor nem kapnak ekkora finanszírozást.
Dr. Stepics Anita jegyző válaszol, hogy hát persze, hogy nem.

Musits József polgármester elmondja, hogy szerinte nem neki kell eldöntenie, hogy ki menjen.

Dr. Stepics Anita jegyző helyesel, igen a fenntartó csak azt dönti el, hogy csökkenti a létszámot.

Boros-Bedőcs Rita képviselő elmondja, hogy azt kell kideríteni, hogy a vezető távolléte alatt jön-e a státuszra normatíva. Utána tudnak döntést hozni. Az egyik óvónő úgy van felvéve határozott időre, hogy amíg a ped.asszisztens nem végez az óvodapedagógus képzésen. 
Dr. Stepics Anita jegyző elmondja, hogyha létszámra jön normatíva, akkor a Gyes-es kiesik, akkor nincs kérdés, mert nincs költsége. 

Boros-Bedőcs Rita képviselő elmondja, hogy a vezető nélkül 6 óvónő van, a ped.assziszenssel kipótolódik 7-re.
Dr. Stepics Anita jegyző elmondja, hogy akkor rendben van. Érdeklődik, hogy akkor miért kell plusz ped.asszisztens?

Boros-Bedőcs Rita képviselő elmondja, hogy helyettesítettek.

Pasics Renáta pénzügyi vezető elmondja, hogy most csak a bérről beszéltek, a bérmaradványról, van egy üzemeltetési sor is. A másik oldalon túlköltekezés van, az önkormányzat általános túlköltekezése. Áttenni nem lehet, a feladatok között nem lehet ugrálni. 
Boros-Bedőcs Rita képviselő érdeklődik, hogy az üzemeltetésre mennyi plusz van az óvodában?

Czetinné Jelencsics Zsuzsanna elmondja, hogy 30 millió van, amit el kell költeni, abból 16 millió Forint a bér.
Dr. Stepics Anita jegyző kéri, hogy a pénzügyes kollégák mondják meg, hogy van-e működési többlet az óvodában.

Pasics Renáta pénzügyi vezető elmondja, hogy októberig 17 millió Forint. 

Dr. Stepics Anita jegyző érdeklődik, hogy azt miért nem költik el?

Pasics Renáta pénzügyi vezető elmondja, hogy mert nincs pénz, a másikon 25 millió túlköltekezése van már. 

Dr. Stepics Anita jegyző elmondja, hogy nem érti most ezt, folytatja, a működés, csak működésre fordítható.
Pasics Renáta pénzügyi vezető elmondja, hogy igen, de az általános önkormányzatin meg túlköltekezés van 25 millióval. 

Dr. Stepics Anita jegyző érdeklődik, hogy az óvoda működési normatíváját miért nem költik el?
Pasics Renáta pénzügyi vezető elmondja, hogy mert elköltötték egy másik feladatra.
Boros-Bedőcs Rita képviselő elmondja, hogy mert likviditásba ment.

Dr. Stepics Anita jegyző elmondja, hogy akkor az mindenképp megy vissza. Folytatja, hogy az a baj, hogy ezt tolni fogják maguk előtt. Jövő év ugyanerről fog szólni.
Bauer Péter alpolgármester érdeklődik, hogy ez mennyi lesz?

Pasics Renáta pénzügyi vezető elmondja, hogy pontosan ezt nem lehet megmondani.

Dr. Stepics Anita jegyző elmondja, hogy ezt hozták az évközbeni döntések, a HÉSZ módosítás stb.

Bauer Péter alpolgármester érdeklődik, hogy 10 millió felett van?

Pasics Renáta pénzügyi vezető elmondja, hogy biztosan. Folytatja, hogy a tavalyi visszafizetéssel kell számolni, valamennyi úgy gondolja, le fog jönni, de nem hiába tartalékol.
Boros-Bedőcs Rita képviselő elmondja, hogy októbertől három hónap bér, de decemberig kifizetve csak 2 hónap. 

Pasics Renáta pénzügyi vezető elmondja, hogy így van.

Boros-Bedőcs Rita képviselő érdeklődik, hogy mi van az MVM-mel, a 9 millióval? 

Pasics Renáta pénzügyi vezető elmondja, hogy túlköltekezés van, itt kell, hogy ne költsenek annyit.

Bauer Péter alpolgármester érdeklődik, hogy mire költenek? Az összes rendezvényt zsebből fizetik ki. 

Boros-Bedőcs Rita képviselő elmondja, hogy Alpolgármester Úr, ez csak a likvititás, jött a pénz és a lyukak lettek csak betömködve. Folytatja, hogy ezért igazságtalan a rendszer, mert igazából ide küldenek pénzt, és akkor mégsem arra fordíthatják, amire kellene.
Dr. Stepics Anita jegyző elmondja, hogy igen, igazságtalan, mert óvónő kell, de csak akkor lesz óvónő, ha nagy bért kap. Ez politika, ezért nem lehet átcsoportosítani. 

Boros-Bedőcs Rita képviselő érdeklődik, hogy az MVM számlával mi a helyzet?

Musits József polgármester válaszol, hogy az MVM visszaírta, hogy jogos a panasz, megírta az utolsó levélben, hogy folyamatban van a visszautalás. 

Czetinné Jelencsics Zsuzsanna pénzügyi ügyintéző elmondja, hogy az írták, hogy jogos, de szépen összekompenzáltak mindent. Folytatja, hogy ha azt mondja, hogy kikapcsolja az áramot, akkor az önkormányzatnak be kell fizetnie az összeget.
Bauer Péter alpolgármester érdeklődik, hogy a múlt alkalommal jött egy levél, hogy kikapcsolják az áramot, kettő számla jött, elutalták. Ha jön egy számla, hogy kikapcsolnak, elutalják az összeget, akkor azt, hogy kompenzálja be?
Musits József polgármester elmondja, hogy nagy a káosz,

Pasics Renáta pénzügyi vezető elmondja, hogy nagy káosz van az MVM-nél, minden hónapban más számla jön.

Dr. Stepics Anita jegyző elmondja, hogy jönnek a kikapcsolásos számlák, és az a baj, hogy önerős pályázatokat adnak be.
Bauer Péter alpolgármester elmondja, hogy építő jellegű megoldásokat keresnének, és tanácsokat, hogy hogyan lehet ebből kilábalni.

Dr. Stepics Anita jegyző elmondja, hogy megkaptak minden információt, az önkormányzatnak kell ezt kitalálnia.

Bauer Péter alpolgármester elmondja, hogy itt van november, és most látja, hogy működésben mínusz 10 millióval van az önkormányzat.
Bauer Péter alpolgármester elmondja, hogy hiába osztja be a pénzt, szabályokat szabnak.

Boros-Bedőcs Rita képviselő érdeklődik, ha az óvodát az önkormányzat működteti, akkor miért nem lehet átjárni a feladatok között?

Bauer Péter alpolgármester elmondja, hogy ilyen háttérrel nem lehet működni.

Dr. Stepics Anita jegyző elmondja, hogy már most tudja, hogy a jövő év is erről fog szólni. Folytatja, hogy most már ő is azon van, hogy indítsák el a HÉSZ-t, adjanak el telkeket és akkor bejönne 10 millió Forint. 

Bauer Péter alpolgármester elmondja, hogy végigjárnak mindet, A Sada házat intézik, a Csaba József utca telkeket intézik.

Boros-Bedőcs Rita képviselő elmondja, hogy az lenne a jó, ha elmenne a Vasut utcai ház. Folytatja, hogy most bemennek 2026. májusban a 2025. évi IPÁ-k, ez még az 1,3-sal megy be. 2026-ban felemelik 1,8-ra például, ez csak 2027. májusban realizálódik. 
Pasics Renáta pénzügyi vezető elmondja, hogy de fizet előleget, itt megint pénzforgalmilag kell nézni. 

Boros-Bedőcs Rita képviselő elmondja, hogy ha megszavazzák az adóemelést, 2026. január 1-től a márciusban még nem, de szeptemberben már az 1,8-al számolnak.

Pasics Renáta pénzügyi vezető elmondja, hogy azt a többletet fogják elvinni.

Dr. Stepics Anita jegyző elmondja, hogy valamennyire rendeződnének a dolgok, ha a jövő évben el tudnának adni telkeket, folytatja, hogy mire a HÉSZ átmegy.

Musits József polgármester elmondja, hogy holnap jön hozzá két vevő. Az egyik nem egy telket akar venni. Ha nem módosítanak HÉSZ-t, akkor a tervezést el lehet felejteni. 
Dr. Stepics Anita jegyző elmondja, hogy február végéig a részszámlát ki kell fizetni, 1 millió Forint, meg ki kell fizetni az altervezőket.
Boros-Bedőcs Rita képviselő elmondja, hogy márciusban jön egy kis adó, abból nem tudják kifizetni?
Pasics Renáta pénzügyi vezető elmondja, hogy ott lesz majd a normatíva visszafizetés, áprilisban.

Dr. Stepics Anita jegyző elmondja, hogy több lesz, mint egymillió az a számla. 1 millió az alvállalkozóé, és önmagának is kér pénzt a tervező. 
Bauer Péter alpolgármester érdeklődik, hogy Körmenden idén januárban vagy februárban be volt adva a REKI?
Pasics Renáta pénzügyi vezető elmondja, hogy meg volt szavazva, de amíg nincs költségvetés, addig nem lehet beadni, de bevitte az előterjesztést, igen.

Musits József polgármester elmondja, hogy ne kapkodjanak mindenbe bele, beszéljék meg a HÉSZ módosítást. Neki ebben választ kell adnia.
Dr. Stepics Anita jegyző válaszol, hogy nem tud ebben választ adni.

Musits József polgármester elmondja, hogy első körben HÉSZ módosíts nélkül el tudnak adni 3 telket, mert csak ki kell mérni, a jelenlegi HÉSZ szabályzat szerint. 

Dr. Stepics Anita jegyző elmondja, hogy ezzel csak az a probléma, ha nem megy át a HÉSZ , és megvették váromány reményében, és mit fognak akkor csinálni?

Boros-Bedőcs Rita képviselő érdeklődik, hogy lehetséges, hogy nem megy át a HÉSZ?
Dr. Stepics Anita jegyző elmondja, hogy csak úgy tud szerződést kötni, hogy problémás a beépítési telek, nem tud időpontot mondani, mikor lesz a HÉSZ módosítás meg hozzá. Türelmetlenek lesznek a vevők, hogy mikor állhatnak neki a telek beépítésének. 
Musits József polgármester elmondja, hogy ez nem teljesen így van, mert ki kell méretni először a telkeket, addig még nem vette meg, átfutási idő pár hónap, és a tervező is látni fogja, hogy mi várható, mire a HÉSZ módosítás végére érnek. Ezek a vevők nem most akarnak építkezni, hanem jövő év közepére tervezik. Igen, meg fogják nekik mondani, hogy van benne rizikó az időpontok miatt. Ez egy lehetőség vagy, hogy lemondják az egészet, és felejtsék el. 
Pasics Renáta pénzügyi vezető elmondja, hogy a tervezővel meg kell beszélni, hogy márciusi fizetési határidővel állítsa ki az első részszámlát, akkor jön bevétel.

Dr. Stepics Anita jegyző elmondja, hogy már beszélt a tervezővel, de akkor március előtt nem teljesít.

Pasics Renáta pénzügyi vezető javasolja, hogy indítsák el, és márciusban teljesítenek. 

Bauer Péter alpolgármester javasolja, hogy semmilyen módon nincs arra lehetőség, hogy ami a településrendezőnek van félretéve, abból szabadítsanak fel pénzt?

Dr. Stepics Anita jegyző elmondja, hogy nincs ilyen.
Bauer Péter alpolgármester válaszol, hogy de igen, 8 millió félre van téve.

Pasics Renáta pénzügyi vezető elmondja, hogy félre van rakva, le van kötve.
Dr. Stepics Anita jegyző érdeklődik, hogy van megtakarítás?

Pasics Renáta pénzügyi vezető érdeklődik, hogy most kiveszik, márciusban meg visszapótolja? A tervezőt akkor részletekben fizetik ki. 

Musits József polgármester elmondja, hogy a tervező úgy adta az ajánlatot, hogy részletekben fognak fizetni. 

Pasics Renáta pénzügyi vezető elmondja, hogy áprilisban a normatíva visszafizetésnél részletfizetést fognak kérni. Egy összegben nem fogják tudni visszafizetni.

Musits József polgármester elmondja, hogy van még egy potenciális bevételforrás. Ha minden igaz, januárban elköltözik az orvosi rendelő. A rendelőt meg szeretné venni, akinek a házában van. Már egy éve hajtja, hogy mikor tudná megvenni. 

Dr. Stepics Anita jegyző elmondja, hogy először át kell minősíteni a tulajdoni lapon. 

Boros-Bedőcs Rita képviselő elmondja, hogy akkor álljanak neki intézkedni, elébe kell menni, értékbecslést kell kérni.

Musits József polgármester elmondja, hogy 63 millióért vették meg a házrészt, kb. 80 nm a rendelő alapterülete. 

Dr. Stepics Anita jegyző elmondja, hogy ez egy jó hír, nagyon jó hír. 

Boros-Bedőcs Rita képviselő elmondja, hogy intézni kell ennek a papírjait, a Vasut utcai házat meg olcsóbban kell hirdetni, nincs szüksége rá az önkormányzatnak. 
Musits József polgármester elmondja, hogy megnézte egy vállalkozó, most készíti a kalkulációt, hogy mit tud belőle csinálni. A HÉSZ szerint két lakást lehet kialakítani. 260 nm, 3 kisebb lakást lehetne csinálni. De 2 lakást lehet csak a tervek szerint. 

Boros-Bedőcs Rita képviselő kéri, hogy készítsék elő ezeket a papírokat, hogy minél előbb lehessen intézkedni. 

Dr. Stepics Anita jegyző elmondja, hogy a szakértőt rendeljék meg.  Az orvosi rendelőből meg át kell költözni, utána tudják kiállítani a hatósági bizonyítványt. Az értékbecslést meg ha előre kérik meg, úgy kell, hogy ne orvosi rendelőként értékeljék.
Boros-Bedőcs Rita képviselő elmondja, hogy múltkor volt egy előadáson, és azt az információt hallotta, hogy mint korábban szó volt róla, hogy valaki több telket vásárolna, és mobilházakat tenne rá. Vigyázni kell ezzel, mert a mobilház nem minősül ingatlannak, illetékmentességet sem kaphat, és nem teljesíteni a beépítési kötelezettséget a szerződés szerint. Folytatja, hogy van olyan önkormányzat, aki ki is köti, hogy mobilháznak nem adja el. 
Boros-Bedőcs Rita képviselő elmondja, hogy a korábbi telekeladásnál is előfordult, hogy elveszítették az illetékmentességet, amit kiszabott a NAV. A vevők szempontjából az 5 % ÁFA, ha 2026. december 31-ig beadja az építési engedélyt, vagy bejelentést, akkor 2030-ig 5 % az ÁFA. 
Musits József polgármester érdeklődik, hogy van-e valakinek egyéb hozzászólása vagy aktuálisan felmerülő kérdése.

További kérdés hozzászólás nem érkezett. 

Musits József polgármester a Képviselő-testületi ülést 18 óra 30 perckor bezárja. 
K.m.f.
 Musits József 





dr. Stepics Anita
  polgármester

